Szeptember 17-én Makaóban törvényhozási gyűlési választásokat tartottak. A részvétel az eddig mért legmagasabb volt; a választók 57,22 %-a leadta szavazatát. A Törvényhozó Gyűlés 33 képviselői helyéből csak 14-et töltenek be közvetlen választással. A fennmaradó 19 képviselői helyet funkcionális alapú választótestületi mandátummal vagy kormányzói kinevezéssel töltik be. Az újonnan megválasztott Törvényhozó Gyűlésben továbbra is a kormánypárti tábor van túlnyomó többségben. Mindössze négy demokráciapárti törvényhozó van, egy további törvényhozó pedig támogatja az általános választójogot, azonban nem csatlakozott a demokráciapárti platformhoz. A jóléti és megélhetési kérdések döntő szerepet játszottak a választáson.

A polgárok alapvető jogait és szabadságait 2017-ben általában továbbra is tiszteletben tartották. A makaói média változatlanul is sokféle véleményt közvetít, annak ellenére, hogy aggályok merülnek fel a növekvő öncenzúra miatt.

2017 folyamán több mint egy tucat demokráciapárti aktivista és több újságíró makaói beutazását tagadták meg. A bevándorlási szolgálatok több hongkongi politikussal és törvényhozóval azt közölték, hogy veszélyt jelentenek Makaó belső biztonságára és stabilitására.

Esélyegyenlőség, jogok és szabadságok

A Makaó alaptörvényében meghatározott „egy ország–két rendszer” elv alapján az ország lakossága általában véve továbbra is élvezte jogait és alapvető szabadságait, és érvényesült a jogállamiság. Makaóban fenntartják a polgári szabadságjogokat, és nagymértékben tiszteletben tartják az emberi jogokat. Mindazonáltal 2017-ben a kormány továbbra is ellenezte az ENSZ Kínzás Elleni Bizottságának független emberi jogi szerv létrehozására vonatkozó ajánlását. Azt állította, hogy ez az ajánlás nem alkalmazandó Makaóra mint a Kínai Népköztársaság különleges közigazgatási területére.

A média sokrétű maradt és korlátozások nélkül kifejezésre juttathatott többféle véleményt. Úgy tűnik, hogy létezik bizonyos fokú öncenzúra, különösen a kínai nyelvű médiában és a kínai ügyekről szóló tudósítások esetében. A nem kormányzati szervezetek és a médiabeli aktivisták továbbra is aggódnak az öncenzúra miatt, ami annak tudható be, hogy a médiát a kormány finanszírozza.

2017-ben a Makaói Portugál és Angol Sajtószövetség kiadta első jelentését a nem kínai nyelvű média szabadságáról. A jelentés azt állította, hogy a sajtó szabadságát tiszteletben tartották, de a kínai nyelvű média több kihívással, korlátozással és nyomásgyakorlással küzdött, mint az angol és a portugál nyelvű média. A jelentés szerint a sajtó szabadsága előtt álló fő akadályt a forráshoz jutás nehézsége és a hatóságok átláthatóságának hiánya jelentette.

Továbbra is aggodalomra ad okot a szexuális irányultságon és a nemi identitáson alapuló diszkrimináció. Különösen súlyosak az aggályok a foglalkoztatás, az oktatás és az egészségügy területén. A párkapcsolaton belüli nemi erőszakot bűncselekménynek nyilvánító törvénybe még bele kell foglalni az azonos neműek közötti kapcsolatokat. Az ENSZ Gazdasági, Szociális és Kulturális Jogok Bizottsága arra ösztönözte Makaót, hogy fogadjon el átfogó diszkrimináció ellenes jogszabályt.

Annak ellenére, hogy a makaói kormány további erőfeszítéseket tett az emberkereskedelem elleni küzdelemben, ez változatlanul problémát jelent Makaóban. A makaói hatóságok számos emberkereskedelem elleni képzést és tájékoztató kampányt folytattak az év során. E határon átnyúló bűncselekmény leküzdése érdekében Makaó a hírszerzési információk cseréje és közös műveletek útján fokozta az együttműködést a szárazföldi kínai és a hongkongi hatóságokkal. Makaó emberkereskedelem elleni törvénye kielégítő, de a bűnüldözést szigorítani kell. Az emberkereskedelemmel kapcsolatban lefolytatott büntetőeljárások és ítéletek száma továbbra is alacsony, holott nagyszámú panasz érkezik. Az EU készen áll arra, hogy felújítsa az információcserét és az együttműködést, továbbá hogy technikai szakismeretet biztosítson e globális kihívás kezelésének legmegfelelőbb módozatai tekintetében.

Makaó nem juttatta hatékonyan érvényre az egyesülési szabadságot és a kollektív tárgyalásokat a Nemzetközi Munkaügyi Szervezet (ILO) egyezményeiben meghatározottaknak megfelelően. Az alkalmazottaknak joguk van részt venni a szakszervezeti tevékenységekben és a munkaharcban, de ennek során nem részesülnek védelemben a megtorlással szemben. A munkaügyi kapcsolatokról szóló törvény 70. cikke lehetővé teszi, hogy a munkaadó jogos indok nélkül felmondjon a munkavállalónak kismértékű kompenzáció nyújtása mellett. Az EU arra ösztönzi Makaót, hogy tegye meg az ILO-egyezmények betartásához szükséges lépéseket.

A makaói hatóságok az év során továbbra is üldözték a korrupciót, és a kormány több magas szintű korrupcióellenes ügyet indított. A Hato tájfun megkérdőjelezte Makaó katasztrófavédelmi felkészültségét és katasztrófasegély-koordinációját. A tájfunt követően a Korrupcióellenes Bizottság vizsgálatot indított a Meteorológiai és Geofizikai Iroda tájfun előrejelzési eljárásai és a korábbi igazgató vitatott irányítási tevékenysége ügyében. A Korrupcióellenes Bizottság jelentése nem tárt fel jogellenességre vagy külső befolyásra utaló bizonyítékot.

Gazdasági fejlemények

Makaó gazdasága 2017-ben újra fellendült, miután az előző három évben komoly visszaesés következett be a szerencsejáték ágazatban, amelyre súlyos csapást mért a szárazföldi Kína korrupcióellenes kampánya. Makaó GDP-je 2017-ben reálértéken 9,1 %-al emelkedett, ami jelentős javulás 2016-hoz képest, amikor 0,9 %-os csökkenés következett be. A gazdasági élénkülést a szerencsejáték ágazat fellendülése és a folyamatosan érkező nagyszámú turista beáramlása ösztönözte. 2017-ben a látogatók száma 5,4 %-kal, 32,6 millióra nőtt. A látogatók többet is költöttek. 2017-ben a szerencsejáték-bevétel kétszámjegyű növekedését regisztrálták, ami összesen 266 milliárd MOP-t tett ki; ez 19,1 %-os növekedés 2016-hoz képest. A belső kereslet folyamatosan nőtt, a magánfogyasztók költései és a kormányzati kiadások egyaránt mérsékelt növekedést mutattak. A gazdaság leggyengébb szegmense a magánberuházás volt, ami reálértéken 10 %-ot csökkent 2017-ben. A beruházási kiadások amiatt mérséklődtek, hogy több nagy méretű turistalétesítmény és szálloda elkészülése küszöbön állt. Az infláció a 2016. évi 2,3 %-ról 2017-ben 1,2 %-ra csökkent. A munkanélküliségi ráta az utóbbi öt évben, még a gazdasági lassulás idején is folyamatosan 2 % alatt volt, így a gazdaság nagymértékben rászorul a külföldi munkavállalókra és szakemberekre. 2017-ben Makaó munkaerejének több mint 40 %-át tették ki a külföldi munkavállalók, akiknek csaknem a kétharmada a szárazföldi Kínából származott.

November 14-én Fernando Chui (Cs'ui) kormányzó megtartotta 2018-ra vonatkozó politikai beszédét. Ismételten hangsúlyozta a Makaó 2016-ban indult ötéves tervében (2016-2020) rögzített szakpolitikai irányelveket. A kormányzó kijelentette, hogy kormánya arra törekszik, hogy diverzifikálja a gazdaságot, és részt vegyen Kína „egy övezet, egy út” kezdeményezésében, valamint a Kuangtung–Hongkong–Makaó „Tágabb Öböl Térség” kezdeményezésében. A kormány ígéretet tett arra, hogy az alábbiak keretében továbbra is fejleszti az üzleti tevékenységgel kapcsolatos turizmust: a találkozók, ösztönzők, egyezmények és kiállítások; kulturális és kreatív ágazatok; kínai gyógyászat; pénzügyi lízing; és vagyonkezelés területén. Arra ösztönözte a kis- és középvállalkozásokat, hogy működjenek együtt a szárazföldi Kína e-kereskedelemmel foglalkozó vállalkozásaival a portugál nyelvű országok piacainak kiaknázása érdekében. A korábbi gyakorlatnak megfelelően a kormányzó bejelentett egy pénzügyi támogatási csomagot is a helyi lakosság számára. Ez volt az egymást követő 11. év, amikor ilyen csomagot biztosítottak, és az idei csomag 12,9 milliárd MOP-t tesz ki. 2018-ban az állandó lakosok 9 000 MOP-t, a nem állandó lakosok pedig 5 400 MOP-t fognak kézhez kapni.

Makaó költségvetési helyzete 2017-ben szilárd maradt, és a régió jelentős tartalékokkal rendelkezik. A város költségvetési egyenlege évek óta folyamatosan többletet mutat, holott 2015–2016-ban jelentősen estek a szerencsejáték-adóból származó bevételek. A gazdasági fellendülés évei során érvényesített prudens költségvetési politika biztosította, hogy az állami szektornak nincs adóssága és a költségvetési tartalék meghaladta a GDP 130 %-át. 2017 végén az összes költségvetési tartalék 490 milliárd MOP-t tett ki, ami kivételesen magas érték egy félmilliónál kisebb lakosságú (a nem Makaóban született munkavállalók kizárásával) terület esetében. A kormány 2016-ban bejelentette, hogy 2019-ig szuverén fejlesztési alapot hoz létre a költségvetési tartalékok kezelésére.

Bár a makaói gazdaság diverzifikálása hosszú távú, folyamatos célkitűzés marad, tavaly némileg előrehaladt a szerencsejáték ágazat diverzifikálása. A „VIP” szerencsejáték aránya (jómódú személyek nagy tétekre menő szerencsejátéka) 2017-ben 70 %-ról 56 %-ra csökkent a szerencsejátékból származó összbevételen belül. A szerencsejáték és egyéb tevékenységek céljából tömegesen érkező turisták elszállásolása érdekében Makaó turista létesítményeket épít és javítja a város infrastruktúráját. A szerencsejáték-szervezők készek beruházni olyan rendkívül nagy méretű luxusszállodákba, amelyek vonzzák a nagyszabású rendezvényeket. Készek továbbá arra is, hogy a családok, üzleti utazók és nyaralók számára megfelelő, változatosabb szórakoztató megoldásokba fektessenek. 2018-ban előreláthatóan öt új, sokmilliárd dolláros szálloda nyitja meg a kapuit. Makaóban várhatóan összesen 9 000 új szállodai szoba egészíti majd a jelenleg rendelkezésre álló 37 000 szálláshelyet. A kormány hangsúlyozta, hogy a szerencsejáték koncessziós szerződések megújításának egyik kulcskritériuma a nem szerencsejáték célú turizmus fejlesztésére való képesség. Jelenleg hat vállalatnak van koncessziós szerződése, és az engedélyek 2020 és 2022 között járnak majd le.

A regionális együttműködés tekintetében Makaó és Kína decemberben két új megállapodást írt alá a szárazföldi Kína és Makaó közötti szorosabb gazdasági partnerségi megállapodás (CEPA) keretében. Ez a két megállapodás a „beruházási megállapodás” és a „gazdasági és műszaki együttműködési megállapodás” volt. A beruházási megállapodás beruházási vitarendezési mechanizmust és jogi eljárási keretet biztosít. Ezt megelőzően, októberben Makaó és Hongkong megállapodást írt alá azzal a szándékkal, hogy egyszerűsítsék az áruk szabad mozgását, megkönnyítsék a vámeljárásokat és a kereskedelmet, megnyissák a szolgáltatáskereskedelmet és a CEPA keret alapján kétoldalú együttműködést alakítsanak ki a szellemi tulajdon terén. Makaó és Hongkong külön CEPA-t kötött a szárazföldi Kínával. A három kormányzat a CEPA-kra építve várhatóan új, közös platformot alakít ki a célból, hogy tovább liberalizálja és könnyítse a kereskedelmet és a beruházásokat a Tágabb Öböl Térségben.

Makaó gazdasági hídszerepet tölt be Kína és a portugál nyelvű országok között. E szerep erősítése érdekében a Kína és a portugál nyelvű országok közötti együttműködést elősegítő kiemelt alap 2017. júniusban Pekingből Makaóba tette át a székhelyét. Az alapot 2013-ban hozta létre a Kínai Fejlesztési Bank és a Makaói Ipari és Kereskedelmi Fejlesztési Alap, amelyet a Kína–Afrika Fejlesztési Alap kezel. Az alap ígéretet tett arra, hogy több makaói kis- és középvállalkozást fog bevonni jövőbeni projektjeibe.

Makaó az év során folytatta a pénzmosás és a terrorizmus finanszírozása elleni küzdelemre irányuló munkát. Az ázsiai/csendes-óceáni pénzmosás elleni csoport és a nemzetközi pénzügyi felügyeletek csoportja által, a Pénzügyi Akció Munkacsoport értékelési módszereinek megfelelően közösen elkészített 2017. évi kölcsönös értékelési jelentés elismerte ezeket az erőfeszítéseket. Novemberben Makaó megvalósított egy készpénz-bejelentési rendszert is a 120 000 MOP-t (vagy annak megfelelő összeget) meghaladó mennyiségű készpénzt behozó látogatók számára.